অন্যদিকে জাহাঙ্গীর লে. কাইউমকে নিয়ে শহরে অবস্থিত পাকিস্তান প্রতিরক্ষা অবস্থানের ওপর আক্রমণ চালাবেন। জাহাঙ্গীর প্লাটুন কমান্ডারদের জানান যে মহানন্দা নদীর পারে পাকিস্তানি সেনারা তিন কিলোমিটার এলাকাজুড়ে বাঙ্কার ও পিলবক্স বানিয়ে রেখেছে। বাঙ্কারগুলোর ভেতরে কমিউনিকেশন ট্রেঞ্চ বানিয়ে এক বাঙ্কার থেকে অন্য বাঙ্কারে যাওয়ার ব্যবস্থা করা হয়েছে। জাহাঙ্গীর আক্রমণের পরিকল্পনা জানালেন সবাইকে। কোনো বাঙ্কারেই সামনে থেকে আক্রমণ করা ঠিক হবে না বলে প্রথমে মত দিলেন। বললেন, বাঙ্কারের ওপরে ও আশপাশে মর্টার ফায়ার করতে হবে। সেই ফায়ারের কভারে একজন-দুজন মুক্তিযোদ্ধা গিয়ে গ্রেনেড চার্জ করবেন। এভাবে ধ্বংস করতে হবে বাঙ্কার।